‘নীরব ভোট বিপ্লব’ হওয়ার আশায় ছিল বরিশাল বিএনপি। এবার সিটি নির্বাচন ঘিরে এটাই ছিল বরিশালে বিএনপির সবচেয়ে বড় ‘গোপন কৌশল’। সেই কৌশল ব্যর্থ হওয়ায় আক্ষেপ আর হতাশায় বিপর্যস্ত বরিশালে মেয়র পদে বিএনপির প্রার্থী মজিবর রহমান সরোয়ারের কর্মী-সমর্থকরা। কেন তাদের দীর্ঘকালের ‘দুর্গ’ এবার চূর্ণ হয়ে গেল আর কেনই বা কর্মীদের মাঠে রাখা হলো না—সেই প্রশ্নের জবাব মেলাতে পারছে না নিজেরাই। কেউ কেউ বলছেন, ধানের শীষের মাঠের কর্মীরা আওয়ামী লীগ ও প্রশাসনের আচরণ কী হবে, তা ধরে নিয়েই ভোটের মাঠে থাকার জন্য প্রস্তুত ছিল। কিন্তু তারা কোনো নির্দেশনা পায়নি। কোনো কেন্দ্রেই নিজেদের ভোট রক্ষায় বা নৌকার কর্মীদের ‘সিল মারায়’ সামান্য বাধা পর্যন্ত দেওয়া হয়নি। কর্মীরা দূরে দাঁড়িয়েছিল নীরব দর্শকের মতো। এমনকি অনেক নেতাকর্মী ভোট দিতেও কেন্দ্রে যায়নি।